**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ**

**“Μ.ΠΑΠΑΜΑΥΡΟΣ”**

[email](http://WWW.sepeilioupolis.gr/) sepeilioupolis@yahoo.gr[www.sepeilioupolis.gr](http://WWW.sepeilioupolis.gr/)

|  |
| --- |
| Ακομινάτου 6   και  Παπαφλέσσα ,  16346 Ηλιούπολη |

**Ηλιούπολη 24-11-2020**

 **Αρ.Πρ.:357**

**Προς : Μέλη μας**

**Δελτίο τύπου από την παράσταση διαμαρτυρίας στο Υπουργείο Παιδείας στις 23-11-2020**

**Έλαμψε δια της απουσίας της για άλλη μια φορά η ηγεσία του Υπ. Παιδείας από την προγραμματισμένη παράσταση διαμαρτυρίας εκπαιδευτικών!!!**

Οι εκπαιδευτικοί, που βρισκόμαστε όλο αυτό το διάστημα δίπλα στους μαθητές μας με οποιονδήποτε τρόπο και  κρατάμε ζωντανή την εκπαιδευτική διαδικασία, δώσαμε ξεκάθαρο μήνυμα στο Υπουργείο και την κυβέρνηση με τη σημερινή μας κινητοποίηση στο Υπουργείο Παιδείας, τηρώντας όλα τα απαραίτητα μέτρα προστασίας. Μήνυμα ότι, έστω και αυτή τη στιγμή, πρέπει η κυβέρνηση να αναλάβει τις ευθύνες της και να πάρει όλα τα μέτρα ώστε να μη «χαθεί» η σχολική χρονιά. Εδώ και τώρα να γίνουν προσλήψεις εκπαιδευτικών και προσωπικού καθαριότητας, να δημιουργηθούν ολιγομελή τμήματα (έως 15) μαθητών, να εξασφαλιστούν δωρεάν, μαζικά και επαναλαμβανόμενα τεστ στα σχολεία για όλους. Αν η εξ αποστάσεως εκπαίδευση είναι ο μοναδικός δρόμος για τη συνέχιση της μαθησιακής διαδικασίας στην παρούσα συνθήκη, οφείλει η κυβέρνηση να παράσχει δωρεάν και καθολικά όλα τα απαραίτητα μέσα (laptop, σύνδεση και γρήγορο internet) σε μαθητές και εκπαιδευτικούς.

**Ενενήντα χιλιάδες εκπαιδευτικοί αγωνιούν, για τα σχολεία, τους μαθητές τους. Η ηγεσία του Υπουργείου Παιδείας, για μια ακόμη φορά, δε δέχτηκε να συναντηθεί με τα σωματεία, να ακούσει και να δώσει απαντήσεις σε εκπαιδευτικούς και μαθητές.**

Το γεγονός ότι τους γυρνάει την πλάτη αποτελεί την άλλη όψη του αυταρχισμού που επιδεικνύει το τελευταίο διάστημα η κυβέρνηση. Δείχνει ότι δεν έχει καμία διάθεση να λύσει τα ζητήματα της ισότιμης πρόσβασης των μαθητών. Την ίδια στιγμή αφήνει τον χρόνο να περνάει χωρίς να παίρνει ουσιαστικά μέτρα για την υγιεινή και ασφάλεια μαθητών και εκπαιδευτικών, ώστε να διασφαλιστούν οι προϋποθέσεις για ασφαλές άνοιγμα των σχολείων.

**Εντυπωσιακή ήταν και η απουσία της ΔΟΕ, για ακόμη μια φορά, από τη σημερινή κινητοποίηση, γεγονός που γεννά πολλά ερωτηματικά για το κατά πόσο στέκεται και στηρίζει ουσιαστικά τους συλλόγους εκπαιδευτικών και τα αιτήματα τους….**

**Απαιτούμε από το Υπουργείο Παιδείας απαντήσεις στα παρακάτω ερωτήματα**:

Τα σχολεία θα ανοίξουν όπως έκλεισαν ή θα παρθούν έστω και τώρα μέτρα;

Θα παράσχει η κυβέρνηση δωρεάν Τεχνολογικά Μέσα σε όλους τους μαθητές και εκπαιδευτικούς;

Θα σταματήσει η άδικη περικοπή αδειών εδικού σκοπού σε αρκετούς συναδέλφους;

Θα δοθεί η δυνατότητα στους εκπαιδευτικούς για μετακίνηση στον τόπο κατοικίας τους;

Θα ξεκαθαρίσει το υπουργείο το αυτονόητο με το ωράριο αναπληρωτών ΕΣΠΑ ή θα αφήσει να διακινούνται φήμες;

Τι θα γίνει με τα κενά στα σχολεία και τα 1500 κενά παράλληλης στήριξης, πότε θα γίνουν προσλήψεις;

Τι θα γίνει με το γνωστό πρόβλημα των παραβόλων και το άδικο αποκλεισμό συναδέλφων από τους πίνακες των αναπληρωτών (εξομοίωση);



**ΣΤΙΣ ΑΝΑΤΡΟΠΕΣ ΤΟΥ ΑΙΩΝΑ ΠΟΥ ΕΤΟΙΜΑΖΟΥΝ**

**ΑΠΑΝΤΑΜΕ ΜΕ Πανεργατική Απεργία στις 26 νοεμβριου**

**Για το Διοικητικό Συμβούλιο**



**Η ΠΡΟΕΔΡΟΣ Η ΓΡΑΜΜΑΤΕΑΣ**

 **Χήρα Αγαθή Μεραμβελιωτάκη Χρυσούλα**